Imtella' April 24, 2021 - Aġġornata 24 Ta' April, 2021 2:04pm Raġel li kkaġuna l-mewt ta' żagħżugħ f'ħabta fil-limiti tal-Mellieħa kien ikkundannat 18-il xahar ħabs sospiżi għal tliet snin. Terence Dennis McKenna kien mixli li fit-22 ta' April 2018, għall-ħabta ta' nofsillejl, fi Triq il-Marfa saq b'mod traskurat u kkaġuna l-mewt ta' Carmelo Tornabene (ritratt) kif ukoll li kkaġuna ħsara fil-vettura tal-vittma. Il-vittma, Sqalli ta' 29 sena, kien jgħix San Pawl il-Baħar ma' martu u kien jaħdem bħala xufier tat-trasport pubbliku. L-inċident seħħ ħdejn l-Għadira waqt li McKenna kien qed isuq Peugeot fid-direzzjoni taċ-Ċirkewwa u Tornabene kien qed isuq Fiat lejn il-Mellieħa. Bl-impatt iż-żewġ karozzi daru fid-direzzjoni opposta, McKenna spiċċa barra mill-vettura u sofra ġrieħi ħfief mentri Tornabene nqabad fit-tiġrif tal-karozza. Huwa ntilef minn sensih u miet fit-28 ta' April. Il-Maġistrat Rachel Montebello kkonkludiet li t-tort kien ta' McKenna u qalet li ma rnexxielux jipprova li kien splodilu tajer kif qal. Meta ġiet biex tagħti s-sentenza rrimarkat li għalkemm kien traskurat l-inċident kien ukoll wieħed sfortunat. Hija ddeċidiet li ma kienx ikun għaqli li għal dan l-inċident jintbagħat il-ħabs u għalhekk ikkundannatu piena ta' ħabs sospiża kif ukoll €1,200 multa. Il-prosekuzzjoni f'dan il-każ tmexxiet mill-Ispettur Godwin Scerri.